Perlawanan akhir Liga Juara-Juara UEFA 2016

Perlawanan akhir Liga Juara-Juara UEFA 2016 merupakan perlawanan terakhir untuk Liga Juara-Juara UEFA 2015–16, musim ke-61 pertandingan bola sepak kelab Eropah diaturkan oleh UEFA dan musim ke-24 sejak penamaan semula dari Piala Kelab Juara Eropah kepada Liga Juara-Juara UEFA. Perlawanan ini berlangsung di stadium San Siro, Milan, Itali pada 28 Mei 2016 diantara pasukan Sepanyol, Real Madrid dan Atlético Madrid. Ia merupakan kali kedua dalam sejarah pertandingan kedua-dua finalis merupakan dari bandar yang sama. Real Madrid menang 5–3 menerusi penentuan penalti selepas seri 1–1 pada akhir masa tambahan sekaligus mengesahkan kejuaraan ke-11 mereka dalam pertandingan ini.

Real Madrid mendapat hak untuk bermain menentang juara Liga Europa UEFA 2015–16, Sevilla dalam Piala Super UEFA 2016. Mereka juga layak ke peringkat separuh akhir Piala Dunia Kelab FIFA 2016 sebagai wakil UEFA.

Tempat perlawanan

San Siro, secara rasmi dikenali sebagai Stadio Giuseppe Meazza, diumumkan sebagai venue perlawanan akhir semasa perjumpaan Jawatankuasa Eksekutif UEFA di Nyon, Switzerland pada 18 September 2014. Ini akan menjadi perlawanan akhir Piala Eropah/Liga Juara-Juara keempat untuk diadakan di stadium ini selepas tahun 1965, 1970 dan 2001.

San Siro dibina pada tahun 1925 dan dibuka pada tahun 1926 sebagai stadium tuan rumah Milan. Ia dijual kepada bandar ini pada tahun 1935. Internazionale menjadi penyewa pada tahun 1947 dan stadium ini telah dikongsi oleh kedua-dua kelab ini sejak itu dimana Inter memenangi perlawanan akhir Piala Eropah pertama di stadium ini pada tahun 1965. Stadium ini digunakan sebagai venue semasa Piala Dunia FIFA 1934, UEFA Euro 1980 dan Piala Dunia FIFA 1990. Kapasiti semasa stadium ini adalah 80,018 tetapi dikurangkan kepada 80,000 kerusi untuk pertandingan UEFA.

Latar belakang
Perlawanan akhir ini akan menjadi perlawanan akhir keenam pertandingan ini untuk menampilkan dua pasukan dari persatuan yang sama, perlawanan akhir ketiga menampilkan kedua-dua kelab Sepanyol dan yang kedua menampilkan pasukan dari bandar yang sama. Perlawanan akhir Madrid ini juga memastikan Madrid menjadi bandar paling berjaya dalam Piala Eropah dengan 11 kemenangan dan 17 penampilan perlawanan akhir dan juga dalam semua pertandingan UEFA dengan 16 kemenangan, mengatasi Milan yang mempunyai 10 kemenangan dan 16 penampilan perlawanan akhir dalam Piala Eropah dan 15 kemenangan dalam semua pertandingan UEFA.

Real Madrid layak ke perlawanan akhir ke-14 mereka dimana ia merupakan satu rekod selepas kemenangan agregat 1–0 ke atas Manchester City. Mereka berpeluang untuk mencatat rekod dengan kejuaraan ke-11. Sebelum ini, mereka memenangi perlawanan akhir pada tahun 1956, 1957, 1958, 1959, 1960, 1966, 1998, 2000, 2002 dan 2014. Mereka tewas pada tahun 1962, 1964 dan 1981. Ini juga merupakan perlawanan akhir ke-18 mereka dalam semua pertandingan UEFA selepas juga bermain dalam dua perlawanan akhir Piala Pemenang Piala (tewas pada tahun 1971 dan 1983) dan dua perlawanan akhir Piala UEFA (menang pada tahun 1985 dan 1986). Pengurus mereka, Zinedine Zidane yang menjaringkan gol kemenangan untuk Real Madrid dalam perlawanan akhir tahun 2002 mempunyai peluang untuk menjadi orang ketujuh memenangi Liga Juara-Juara sebagai pemain dan pengurus selepas Miguel Muñoz, Giovanni Trapattoni, Johan Cruyff, Carlo Ancelotti, Frank Rijkaard dan Pep Guardiola.

Atlético Madrid layak ke perlawanan akhir Piala Eropah ketiga mereka selepas menyingkirkan Bayern Munich menerusi gol tempat lawan (2–2 secara agregat). Dua perlawanan akhir mereka sebelum ini pada tahun 1974 dan 2014 berakhir dengan kekalahan. Atlético Madrid juga bermain dalam tiga perlawanan akhir Piala Pemenang Piala (menang pada tahun 1962 dan tewas pada tahun 1963 dan 1986) dan dua perlawanan akhir Liga Europa (menang pada tahun 2010 dan 2012). Kemenangan Liga Europa terbaru mereka pada tahun 2012 dibimbing oleh jurulatih semasa, Diego Simeone. Beliau mempunyai peluang untuk menyertai rakyat senegara (Argentina), Luis Carniglia dan Helenio Herrera sebagai jurulatih bukan orang-Eropah untuk memenangi Piala Eropah/Liga Juara-Juara. Jika mereka menang Liga Juara-Juara, mereka akan menyertai Juventus, Ajax, Bayern Munich dan Chelsea sebagai kelab yang telah memenangi tiga pertandingan kelab Eropah utama. Sebaliknya, jika mereka tewas, mereka akan menjadi pasukan pertama untuk tewas dalam tiga perlawanan akhir Piala Eropah pertama mereka.

Selain daripada perlawanan akhir tahun 2014 yang dimenangi oleh Real Madrid dengan keputusan 4–1 selepas masa tambahan, satu-satunya perlawanan Madrid Derby dalam pertandingan Eropah yang sebelumnya adalah peringkat separuh akhir Piala Eropah 1958–59 dimana Real Madrid menanh 2–1 dalam perlawanan ulangan selepas seri 2–2 secara agregat dan dalam suku akhir Liga Juara-Juara UEFA 2014–15 yang dimenangi oleh Real Madrid dengan agregat 1–0.

Perjalanan ke perlawanan akhir

Nota: Dalam kesemua keputusan dibawah, skor finalis diberikan dahulu (S: tempat sendiri; L: tempat lawan).

Pra-perlawanan

Duta
Duta untuk perlawanan akhir adalah bekas pemain Argentina, Javier Zanetti yang memenangi Liga Juara-Juara bersama Internazionale menentang Bayern Munich pada tahun 2010 dan bekas pemain itali, Paolo Maldini yang memenangi lima Piala Eropah bersama Milan.

Logo
UEFA mendedahkan logo untuk perlawanan akhir pada 27 Ogos 2015 di Monaco menjelang undian peringkat kumpulan. Logo ini menampilkan mercu tanda Milan, Galleria Vittorio Emanuele II.

Tiket
Dengan kapasiti stadium sebanyak 71,500, sejumlah 46,000 tiket tersedia untuk peminat dan orang awam manakala dua pasukan finalis masing-masing menerima 20,000 tiket dan 6,000 tiket tersedia untuk dijual kepada peminat di seluruh dunia melalui UEFA.com bermula 1 sehingga 14 Mac 2016 dalam empat kategori harga: €440, €320, €160 dan €70. Baki tiket telah diperuntukkan untuk jawatankuasa penganjur tempatan, persatuan UEFA dan nasional, rakan kongsi komersial dan penyiar serta berperanan untuk program hospitaliti korporat.

Upacara pembukaan
Penyanyi Amerika Syarikat, Alicia Keys membuat persembahan semasa upacara pembukaan sebekum perlawanan. Ia merupakan kali pertama ia menampilkan persembahan muzik langsung. Andrea Bocelli mempersembahkan lagu Liga Juara-Juara UEFA.

Acara berkaitan
Perlawanan akhir Liga Juara-Juara Wanita UEFA 2016 diadakan dua hari lebih awal pada 26 Mei 2016 di Stadium Mapei– Città del Tricolore, Reggio Emilia.

Festival Liga Juara-Juara UEFA tahunan diadakan diantara 26–29 Mei 2016 di Piazza del Duomo.

Perlawanan

Pengadil
Pengadil Inggeris, Mark Clattenburg diumumkan sebagai pengadil perlawanan akhir oleh UEFA pada 10 Mei 2016.

Teknologi garisan gol
Sistem teknologi garisan gol Hawk-Eye digunakan dalam perlawanan ini. Ini merupakan perlawanan akhir Liga Juara-Juara UEFA yang pertama untuk menggunakan teknologi garisan gol selepas diluluskan oleh Jawatankuasa Eksekutif UEFA pada bulan Januari 2016.

Butiran
Pasukan "tuan rumah" (untuk tujuan pentadbiran) telah ditentukan menerusi cabutan tambahan yang diadakan selepas cabutan separuh-akhir yang diadakan pada 15 April 2016 di ibu pejabat UEFA yang terletak di Nyon, Switzerland.

Lihat juga
Perlawanan akhir Liga Europa UEFA 2016
Piala Super UEFA 2016

Rujukan

Pautan luar
Liga Juara-Juara UEFA (laman sesawang rasmi)
Perlawanan akhir 2016: Milan

2016